Jul 31,2017
జియోకు పోటీగా ఐడియాఫోన్‌!
- గూగుల్‌,ఫేస్‌బుక్‌, వాట్సాప్‌తో పాటు పలు యాప్స్‌తో అందుబాటులోకి..
- వాడకందారుకు ఇంటర్‌నెట్‌ స్వేచ్ఛనిÛస్తూ పలు సదుపాయాలు..
- ధర సుమారు రూ.2,500
- ఆపరేటర్‌నూ మార్చుకొనే అవకాశం!
ముంబయి: రిలయన్స్‌ జియో నుంచి ఎదురవుతున్న పోటీని తట్టుకొని నిలిచేందుకు గాను దేశంలోని టెలికాం సంస్థలు వివిధ పథకాలను ఎత్తుకుంటున్నాయి. తాజాగా రిలయన్స్‌ జియో సంస్థ మార్కెట్లోకి ఉచితంగా 4జీ అధారిత ఫీచర్‌ఫోన్‌ను తీసుకురానున్నట్టుగా ప్రకటించిన సంగతి తెలిసిందే. దీంతో తమ సంస్థకు ప్రధాన ఆదాయ వనరుగా ఉన్న 2జీ, 3జీ వినియోగదారులను నిలుపుకొనేందుకు గాను ఐడియా సెల్యులార్‌ కూడా మొబైల్‌ఫోన్ల వార్‌లోకి దిగింది. తాము చౌకగా ఫోన్‌ను అందుబాటులోకి తీసుకురానున్నట్టుగా ప్రకటించింది. రిలయన్స్‌ జియోలో కేవలం రిలయన్స్‌ ఆపరేటర్‌కు సంబంధించిన వివిధ యాప్స్‌కు మాత్రమే పరిమితం కానుండగా.. ఐడియా తీసుకురానున్న కొత్త మొబైల్‌లో ఇతర సంస్థల యాప్స్‌ను సైతం వినియోగించుకునే వెసులుబాటును కల్పించనున్నట్టు సమాచారం. 'నెట్‌ వినియోగంలో అందరికీ అన్ని విషయాల్లో సమాన అవకాశాలు కల్పించాలి. వినియోగదారులు ఇష్టపడే, ఎంపిక చేసుకునే అన్ని యాప్స్‌ వాడుకునే వెసులుబాటును వారు (జియో) కల్పించడం లేదు. కొన్ని ఎంపిక చేసిన యాప్స్‌ ఇచ్చినా అన్నీ పనిచేయకపోవచ్చు. కేవలం వినియోగదారులను బలవంతంగా వారి యాప్స్‌ను మాత్రమే వినియోగించుకునేలా చేస్తున్నారు' అని ఐడియా సెల్యులార్‌ ఎండీ హిమాన్షు కపానియా తెలిపారు. జియో ఫోన్‌ కన్నా కొంచెం ఎక్కువ ధరకు మొబైల్‌ హ్యాండ్‌సెట్‌ను తీసుకొచ్చేందుకు ఆదిత్య బిర్లా గ్రూప్‌ కంపెనీ సన్నాహలు చేస్తోంది. ఈ ఫోన్‌లో వినియోగించే యాప్స్‌ విషయంలో వినియోగదారులకు పూర్తి స్వేచ్ఛ ఉంటుందని కంపెనీ తెలిపింది. 'కొత్త ఫోన్‌.. వినియోగదారులకు పూర్తి స్వేచ్ఛనిస్తుంది. చివరకు టెలికాం ఆపరేటర్‌ను ఎంపిక చేసుకునే అవకాశం కూడా వారికి అవకాశం కల్పిస్తున్నాం. గూగుల్‌, ఫేస్‌బుక్‌, వాట్సాప్‌ సహా అన్ని ముఖ్యమైన యాప్స్‌ను వారు వినియోగించుకోవచ్చు' అని కపానియా వెల్లడించారు. ఐడియా తీసుకొస్తున్న ఈ ఫోన్‌ ధర సుమారు రూ.2,500 వరకూ ఉంటుందని, అయితే ఎలాంటి సబ్సిడీ ఉండదని తెలిపారు. జియో ఫోన్‌ ఉచితంగా ఇస్తున్నా, సెక్యురిటీ డిపాజిట్‌ కింద రూ.1500 కట్టాల్సి ఉంటుందని సంస్థ గుర్తు చేసింది.
మీ స్నేహితులకు రికమెండ్ చెయ్యండి